
RAPORT DE SPECIALITATE

privind aprobarea Documentaţiei de Avizare a Lucrărilor de Intervenţii pentru obiectivul de investiţii 
,,Pasarela Gelu-Crizantemelor”

Având în vedere Expunerea de motive a Primarului şi Proiectul de Hotărâre privind aprobarea Documentaţiei de Avizare a Lucrărilor de Intervenţii pentru obiectivul de investiţii ,,Pasarela Gelu-Crizantemelor”.

Facem următoarele precizări: 

Direcţia Generală Drumuri, Poduri, Parcaje şi Reţele de Utilităţi prin Biroul Drumuri, Poduri şi Parcaje are cuprins în programul de dezvoltare aferent anului 2019 obiectivul de investiţii ,,Pasarela Gelu-Crizantemelor”.

 Pasarela Gelu are o lungime de 46,00 m iar lăţimea este de 2,20 m. În prezent traficul care se desfăşoară pe pasarelă este pietonal, iar circulatia ciclistă de pe un mal pe altul este împiedicată de panta abruptă de urcare-coborâre a scărilor pasarelei.


Lucrările de întreţinere la acesta pasarela au fost în general sporadice. În timp s-a produs degradarea betonului de acoperire a armăturii, care prin dislocare a favorizat corodarea acesteia din urmă. În prezenţa unei umidităţi ridicate, fenomenele de coroziune şi îngheţ-dezgheţ au avut efecte amplificate. Se reduce astfel capacitatea portantă a elementului de rezistenţă şi în final a structurii în ansamblu.


Având în vedere cele mai sus menţionate pentru conservarea capacităţii portante a structurii la nivelul actual, respectiv pentru păstrarea structurii în exploatare la parametrii normali, se impune efectuarea în cel mai scurt  timp, a lucrărilor de consolidare a structurii pasarelei.

Reabilitarea acestei pasarele are o importanţă deosebită pentru locuitorii municipiului  Timişoara din punct de vedere social. Realizarea lucrărilor, va îmbunătăţi considerabil viabilitatea şi starea tehnică a structurii acesteia şi implicit confortul şi siguranţa utilizatorilor.
Din toate considerentele prezentate mai sus, lucrările propuse sunt impetuos necesare şi oportune.

Documentaţia de Avizare a Lucrărilor de Intervenţii, “Pasarela Gelu-Crizantemelor” a fost întocmită de către SC Pod Proiect SRL- Iaşi în baza contractului de prestare de servicii nr. 34/16.03.2018.

În vederea realizării investiţiei este necesară aprobarea Documentaţiei de Avizare a Lucrărilor de Intervenţii  “Pasarela Gelu-Crizantemelor”.
Valoarea totală a investiţiei ,,Pasarela Gelu-Crizantemelor” este estimată, conform devizului general al investiţiei, la 6.526.056,82 lei (inclusiv TVA), din care construcţii montaj C+M - 5.607.289,11 lei (inclusiv TVA).
Durata pentru execuţia lucrărilor proiectate este estimată la 8 luni.

Sursa de finanţare: Bugetul local capitolul Cap 84.02.03.03. Drumuri şi Poduri.
Ţinând cont de prevederile:

- O.G. nr.43/1997 privind regimul drumurilor, republicat şi Ordinul nr.49/27.01.1998 pentru aprobarea Normelor tehnice privind proiectarea şi realizarea străzilor în localităţile urbane, cap.3, pct. 3.8: “Desfiinţarea, lărgirea sau crearea de străzi noi în cadrul unor cvartaluri existente se pot face prin hotărâre a Guvernului, la propunerea Regiei Autonome "Administraţia Natională a Drumurilor din România", în cazul drumurilor naţionale, prin hotărâre a consiliilor locale, în cazul străzilor, şi la propunerea consiliilor judeţene, în cazul drumurilor judeţene.” şi 
- având în vedere cele expuse în prezentul raport propunem aprobarea Documentaţia de Avizare a Lucrărilor de Intervenţii aferent obiectivul de investiţii “Pasarela Gelu-Crizantemelor”.

